recursal/SuperWikiNEXT-32B huggingface dataset:
**Ventotenen manifesti** (ital. *Manifesto di Ventotene*), jota kutsutaan myös vapaan ja yhdistyneen Euroopan manifestiksi. 

Altiero Spinellin laatima poliittinen julkilausuma (Per un'Europa libera e unita. Progetto d'un manifesto), jonka hän kirjoitti toisen maailmansodan aikana ollessaan vankina Italian Ventotenen saarella. 

Lopullisessa muodossaan kesäkuussa 1941 valmistunutta manifestia levitettiin italialaisessa vastarintaliikkeessä, ja siitä tuli pian Movimento Federalista Europeon ohjelma. Manifesti vaatii Euroopan ja maailman yhdentymistä, eli federalismiä. Tekstissä Euroopan federalismi ja maailman federalismi nähdään keinona estää tulevat sodat. 

Vayssière toteaa, että manifestia pidetään laajalti eurooppalaisen federalismin syntymänä. Entisestä kommunistista, Spinellistä (1907–86) tuli liittovaltion liikkeen johtaja, sen perusteella että hän oli Manifestin ensisijainen kirjoittaja, sekä myös hänen sodanjälkeinen toimintansa. 

Manifesti kehotti katkaisemaan siteet Euroopan menneisyyteen ja muodostamaan uudenlaisen poliittisen järjestelmän. Tämä tehdään muokkaamalla politiikkaa uudelleen, ja tekemällä laaja-alaisia yhteiskunnallisia uudistuksia. 

Sitä ei pidetty ihanteellisena, mutta kuitenkin parhaana vaihtoehtona Euroopan sodanjälkeiseen tilanteeseen.
**Alioikeus** on oikeuslaitoksen alin oikeusaste. Suomessa yleisinä alioikeuksina ovat vuodesta 1993 lähtien toimineet käräjäoikeudet, joissa riita- ja rikosasiat yleensä pannaan vireille.[1] Yleisten alioikeuksien lisäksi alimpana oikeusasteena toimivat hallinto-oikeudet ja erityistuomioistuimet, joita ovat markkinaoikeus, työtuomioistuin, vakuutusoikeus ja valtakunnanoikeus.

Aiemmin alimpana oikeusasteena toimivat maaseudulla kihlakunnanoikeudet ja vanhoissa kaupungeissa raastuvanoikeudet. Suomen alioikeuksien kokonaisuudistusta alettiin valmistella 1960-luvun loppupuolella. Uudistuksen ensimmäinen vaihe oli laki hakemusasioiden käsittelystä yleisessä alioikeudessa (307/1986), joka tuli voimaan toukokuun alussa 1987. Lailla hakemusasiat siirrettiin käsiteltäviksi kansliassa tai oikeuden istunnossa yhden tuomarin kokoonpanossa aiemman täysilukuisen kokoonpanon sijasta. Varsinainen uudistus säädettiin lailla oikeudenkäymiskaaren muuttamisesta (354/1987), jolla yleiset alioikeudet yhtenäistettiin. Uudistus tuli voimaan joulukuun alussa 1993.[2]

Lähteet
-------

1. ↑  *Factum,* Weilin+Göös 2003–2005.
2. ↑  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa IV palsta 12.
Casertan palatsin fasadi
**Luigi Vanvitelli** (26. toukokuuta 1700 Napoli – 1. maaliskuuta 1773 Caserta) oli italialainen arkkitehti, joka tunnetaan parhaiten Casertan palatsin suunnittelijana.

Vanvitelli opiskeli Niccolò Salvin johdolla, ja he suunnittelivat yhdessä Berninin piirtämän Palazzo Chigin fasadin laajennuksen. Vanvitelli suunnitteli useita rakennuksia, muun muassa Chiesa del Gésu –kirkon, kunnes alkoi työskennellä Casertan palatsin parissa. Palatsin tilaaja oli Espanjan kuningas Kaarle III, joka oli myös Napolin ja Sisilian kuningas. Palatsin oli määrä olla Bourbon-suvun kesäpalatsi, ja sen esikuvana oli Versaillesin palatsi. Casertan palatsissa on 1 200 huonetta, upea portaikko sekä kappeli ja teatteri. Palatsi puutarhoineen on nykyisin UNESCOn maailmanperintökohde.

Vanvitelli suunnitteli myös paavi Klemens XII:n tilauksesta Lazzaretton ja Arco Clementinon Anconaan sekä Napolin Chiesa dell’Annunciatan ja San Agostinon luostarin. Vanvitelli suunnitteli lisäksi Carolinon akveduktin, joka toi vettä Napoliin.

Lähteet
-------

1. 1 2 3  Luigi Vanvitelli *Encyclopedia Britannica*. Viitattu 8.12.2021. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Italia
* Israel
* Yhdysvallat
* Tšekki
* Australia
* Kreikka
* Alankomaat
* Puola
* Vatikaani

 |
|  |
| Taiteenala | 
* RKD Artists
* ULAN

 |
|  |
| Henkilöt | 
* Deutsche Biographie
* EUTA
* Structurae
* Trove

 |
|  |
| Muut | 
* Europeana
* SNAC
* IdRef

 |

 |
***Oi kallis kaupunki*** on syksyllä 1974 ja keväällä 1975 ensiesitetty suomalainen televisiosarja, jonka pääosissa nähdään iskelmälaulajana suosituksi tullut Kim Floor ja nuori näyttelijä Eija Nousiainen. Yle TV2:n Teatteritoimituksen tuottamaan sarjaan tehtiin yhdeksän jaksoa. Jorma Savikon kirjoittamissa, aikakaudelle tyypillisissä yhteiskunnallisesti valveutuneissa tarinoissa konservatiivinen pintaliitäjä (Floor) seikkailee Lahtea muistuttavan kaupungin kunnallispolitiikassa ja oppii vastuullista politiikantekoa. Sarjan ohjasi Matti Tapio.

Sarjan jaksot
-------------

1. Vaalit
2. Ratkaisu
3. Poplaulaja
4. Valinta
5. Skandaali
6. Oppositio
7. Lehmänkauppoja
8. Puolueeton työväenlehti
9. Kapinoitsija

Lähteet
-------

1. ↑  Iiris Ruoho: *Perhesarja suomalaista arkea rakentamassa*, s. 220 teoksessa Kai Häggman; Anu-Hanna Anttila. *Suomalaisen arjen suuri tarina*. Werner Söderström; 2010. ISBN 978-951-0-36732-2.
2. ↑  1970-luvun tv-sarjat, Yle Muistikuvaputki, viitattu 8.12.2013

Aiheesta muualla
----------------

*Oi kallis kaupunki* Internet Movie Databasessa. (englanniksi)
**Travis Smith** (s. 26. helmikuuta 1970) on yhdysvaltalainen graafinen suunnittelija ja taiteilija, joka tunnetaan parhaiten tekemistään heavy metal -albumeiden kansikuvista. Webzine *Chronicles of Chaos* on kutsunut Smithia metallimusiikin ylivoimaisesti lahjakkaimmaksi graafikoksi. Smith on työskennellyt useiden tunnettujen rock- ja metalliyhtyeiden kanssa, kuten Death, Devin Townsend, Katatonia, Nevermore, Opeth, Anathema, CKY, Soilwork, King Diamond, Novembre, Avenged Sevenfold, Amorphis, Barren Earth ja Strapping Young Lad.

Smithin työnkuvaan kuuluu ensisijaisesti albumeiden kansitaiteiden tekeminen metalliyhtyeille. Hänen kuvansa ovat tummasävyisiä ja introspektiivisiä. Ne perustuvat pääasiassa valokuviin, joihin on digitaalisesti sisällytetty muuta mediaa.

Lähteet
-------

1. ↑  Pedro Azevedo: Chaotic Canvas of Creation *chroniclesofchaos.com*. chroniclesofchaos.com. Viitattu 12.2.2013. (englanniksi)
2. ↑  Duncan Glenday: Cover Art And Cover Artists - A Discussion With 5 Of Best (Part 1 Of 3) *seaoftranquility.org*.  31.3.2005.. Viitattu 12.2.2013. (englanniksi)
3. ↑  Duncan Glenday: Cover Art And Cover Illustrators - A Discussion With 5 Of Best (PART 3) *seaoftranquility.org*.  1.6.2005. www.seaoftranquility.org. Viitattu 12.2.2013. (englanniksi)

Aiheesta muualla
----------------

* Seempieces, Smithin studio

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
NäyteO TannenbaumEnsimmäinen säkeistö laulettuna sekä saksaksi että englanniksi. Esittäjänä Yhdysvaltain armeijan mieskuoro.Äänitiedostojen kuunteluohjeet

**Oi kuusipuu** (saks. *O Tannenbaum*) on saksalaisperäinen suosittu joululaulu, joka on omistettu joulukuuselle.

Laulun melodia on saksalainen kansansävelmä, jonka ikää tai alkuperää ei varmuudella tiedetä. Se on mahdollisesti peräisin 1500- tai 1600-luvun Westfalenista. Nuotit ilmestyivät ensimmäisen kerran painettuina vuonna 1799 kahdessa saksalaisessa laulukirjassa. Laulun ensimmäisen säkeistön sanat julkaisi ensimmäisenä August Zarnack vuonna 1820, ja hänet on joskus mainittu myös itse sanoittajaksi, mutta todennäköisemmin hän mukaili sanat vanhasta kansanlaulusta. Toisen ja kolmannen säkeistön sanat lisäsi vuonna 1824 Ernst Anschütz. Joulukuuset olivat noihin aikoihin jo yleistyneet Saksassa. Laulun sanat on suomentanut Matti Pesonen.

*Tannenbaum* tarkoittaa alkujaan saksaksi jalokuusta eli pihtaa, mutta sana on myöhemmin vakiintunut tarkoittamaan joulukuusta.

Samalla sävelellä lauletaan myös useiden Yhdysvaltain osavaltioiden viralliset laulut: Marylandin "Maryland, My Maryland", Iowan "The Song of Iowa" ja Michiganin "Michigan, My Michigan" (epävirallinen). Myös brittiläinen työväenlaulu "Punalippu" käyttää samaa säveltä.

Nuotit
------

Lähteet
-------

1. ↑  O Christmas Tree (englanniksi) The Hymns and Carols of Christmas. Viitattu 29.11.2015.

Aiheesta muualla
----------------

* Kuvia tai muita tiedostoja aiheesta **Oi kuusipuu** Wikimedia Commonsissa
**Travis Lazarus "Travie" McCoy** (s. 5. elokuuta 1981 Geneva, New York) on yhdysvaltalainen laulaja, rap rock -yhtye Gym Class Heroesin perustaja. Yhtye on julkaissut neljä studioalbumia. Hän on julkaissut myös yhden sooloalbumin.

Yksityiselämä
-------------

Maaliskuussa 2008 Travie kertoi käyttäneensä opioideja. Hän aloitti käytön 15 vuoden iässä. Vuonna 2008 hän aloitti huumevieroitusohjelman. Tämä oli hänen toinen vieroituskertansa.

McCoy seurusteli Katy Perryn kanssa, joka esiintyi myös Gym Class Heroesin "Cupid's Chokehold" -kappaleen musiikkivideolla. He ovat eronneet kahdesti, mutta aloittivat seurustelun jälleen huhtikuussa 2009. Pian seurusteltuaan pari kuitenkin erosi.

McCoy on vegetaristi. McCoy on rap-artisti Tygan serkku.

Sooloalbumi
-----------

Travien ensimmäinen sooloalbumi *Lazarus* julkaistiin 8. kesäkuuta 2010. Albumin ensimmäinen single "Billionaire" (mukana Bruno Mars) julkaistiin 8. maaliskuuta 2010. Hän käyttää albumillaan taiteilijanimeä Travie McCoy. Levyn alkuperäinen nimi oli *The Lazarus Project*, mutta lakisyistä albumin nimi vaihdettiin Lazarukseksi. Lazarus-nimi tulee raamatun henkilöstä Lasarus ja nimi kuvastaa uudelleensyntymistä. Lazarus on myös Travien toinen nimi.

Diskografia
-----------

### Sooloalbumit

* *Lazarus* (2010)

### Singlet

* "Billionaire" (mukana Bruno Mars) (2010)
* "Need You" (2010)
* "We'll Be Alright" (2010)
* "Rough Water" (mukana Jason Mraz) (2013)
* "Keep On Keeping On" (mukana Brendon Urie) (2014)
* "Golden" (mukana Sia) (2015)

Lähteet
-------

1. ↑  MTV News Staff: Pete Wentz, Travis McCoy Celebrate Poolside In Tyga's 'Coconut Juice' *MTV News*. Viitattu 31.5.2017.

Aiheesta muualla
----------------

* Viralliset sivut

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Puola

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Oia** (m.kreik. Οἴα; lat. *Oea*) eli **Oie** (m.kreik. Οἴη, *Oiē*) oli antiikin aikainen kaupunki Theran (nyk. Thíra) saarella Kykladeilla Kreikassa. Se sijoitetaan saaren itärannikolle nykyisen Kamárin kylän paikalle.

Oia oli saaren keskuksen Theran kaupungin satama. Se perustettiin arviolta 700-luvulla eaa. ja oli olemassa myöhäisantiikkiin saakka. Theran kaupunki sijaitsi kukkulalla heti Oian eteläpuolella. Oian mainitsee saaren kaupunkien joukossa Klaudios Ptolemaios. On mahdollista, että se oli hänen aikanaan tullut Theran poliksen kaupunkikeskukseksi kukkulalla olleen vanhan paikan sijasta. Nykyisestä Kamárista on löydetty Oiaan yhdistettyjä jäänteitä. Osa niistä on nykyisin meren pohjassa. Vielä 1800-luvulla paikalla sanotaan olleen näkyvissä jäänteitä taloista sekä roomalaisaikaisesta temppelistä.

*Barrington Atlas of the Greek and Roman World* -kartastossa antiikin Oia on kuitenkin sijoitettu nimen perusteella saaren luoteiskärkeen nykyisen Oían kylän paikalle.

Lähteet
-------

1. ↑  Smith, William: "Oea (2)", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
2. ↑  Oia *Pleiades*. Viitattu 3.10.2022.
3. 1 2 3 4  Oia (Thera) 1 Oia - Οία *ToposText*. Viitattu 3.10.2022.
4. 1 2 3  Kamari *Terrabook*. Viitattu 3.10.2022.
5. 1 2  Smith, William: "Thera", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
6. ↑  "61 A5 Oia", *Barrington Atlas of the Greek and Roman World*. Princeton University Press, 2000. ISBN 978-0691031699.
**Travis Ganong** (s. 14. heinäkuuta 1988) on yhdysvaltalainen alppihiihtäjä, joka edustaa Squaw Valley Ski Teamia.

Garmisch-Partenkirchenin MM-kilpailuissa 2011 Ganong sijoittui supersuurpujottelussa 18:nneksi ja syöksylaskussa 24:nneksi. Sotšin olympialaisissa 2014 hän sijoittui syöksylaskussa viidenneksi ja supersuurpujottelussa 23:nneksi. Vailin / Beaver Creekin MM-kilpailuissa 2015 Ganong saavutti hopeaa syöksylaskussa. Sankt Moritzin MM-kilpailuissa 2017 hän sijoittui supersuurpujottelussa 14:nneksi. Cortina d’Ampezzon MM-kilpailuissa 2021 hän oli supersuurpujottelussa kahdeksas ja syöksylaskussa kahdestoista. Pekingin olympialaisissa 2022 hän sijoittui supersuurpujottelussa 12:nneksi ja syöksylaskussa 20:nneksi.

Alppihiihdon maailmancupissa Ganong kilpaili ensimmäisen kerran Lake Louisen syöksylaskussa marraskuussa 2009. Ensimmäiset maailmancupin pisteensä hän saavutti Kvitfjellin supersuurpujottelussa maaliskuussa 2010 oltuaan 28:s. Kymmenen parhaan joukkoon hän pääsi ensimmäisen kerran joulukuussa 2012 oltuaan Val Gardenan syöksylaskussa kymmenes. Ensimmäisen palkintokorokesijoituksensa hän saavutti Kvitfjellin syöksylaskussa helmikuussa 2014 oltuaan kolmas. Ensimmäisen voittonsa hän otti Santa Caterinan syöksylaskussa joulukuussa 2014. Kaudella 2015–2016 Ganong oli kolmas Lake Louisen syöksylaskussa. Tammikuussa 2017 hän voitti Garmisch-Partenkirchenin syöksylaskun. Kaudella 2021–2022 hän sijoittui Beaver Creekin supersuurpujottelussa kolmanneksi. Kaudella 2022–2023 hän sijoittui Kitzbühelin toisessa syöksylaskussa kolmanneksi.

Lähteet
-------

1. 1 2 3  Travis Ganong Kansainvälinen hiihtoliitto (FIS).  (englanniksi)

Aiheesta muualla
----------------

* Travis Ganongin kotisivut (Arkistoitu – Internet Archive)
Union of Concerned Scientists logo
**Union of Concerned Scientists** (suomeksi Huolestuneiden tutkijoiden liitto) on yhdysvaltalainen voittoa tavoittelematon järjestö, joka pyrkii ratkaisemaan maailman suurimpia ongelmia tieteen avulla. Se keskittyy erityisesti ilmaston lämpenemisen hillitsemiseen, ympäristönsuojeluun ja ydinaseiden vastustamiseen.

Union of Concerned Scientists -järjestön perustivat vuonna 1969 Massachusetts Institute of Technologyn tutkijat ja opiskelijat. Perustajiin kuului Nobel-palkittu fyysikko Henry Way Kendall. Perustajien mielestä Yhdysvaltain hallitus väärinkäytti tiedettä. He vaativat, että tieteellistä tutkimusta suunnattaisiin pois asetekniikasta kohti ympäristö- ja sosiaalisten ongelmien ratkaisemista.

Järjestön vuosibudjetti on noin 41 miljoonaa dollaria. Se saa rahoituksensa lahjoituksina yksityisiltä ihmisiltä ja säätiöiltä.

Union of Concerned Scientists on saanut julkisuutta muun muassa paljastamalla, kun poliitikot ovat vääristelleet tutkimustuloksia. Vuonna 1997 järjestö julkaisi varoituksen, että hiilidioksidi ja muut kasvihuonekaasut täytyy saada heti kuriin. Julkilausuman allekirjoitti 1 500 tutkijaa 60 maasta, mukana 98 nobelistia. Vuonna 2007 Union of Concerned Scientists paljasti, että maailman suurin öljy-yhtiö ExxonMobil on rahoittanut 12 miljoonalla eurolla järjestöjä, jotka levittivät väärää tietoa ilmaston lämpenemisestä.

Lähteet
-------

1. ↑  About Union of Concerned Scientists. Viitattu 13.8.2020. (englanniksi)
2. ↑  History Union of Concerned Scientists. Viitattu 13.8.2020. (englanniksi)
3. ↑  Funding & Financials Union of Concerned Scientists. Viitattu 13.8.2020. (englanniksi)
4. ↑  Raivio, Jyri: Tiedemiehet: Bushin hallitus vääristelee tutkimustuloksia *Helsingin Sanomat*.  20.2.2004. Viitattu 13.8.2020.
5. ↑  Nobelistit vetoavat päättäjiin *Helsingin Sanomat*.  4.10.1997. Viitattu 13.8.2020.
6. ↑  Lahtinen, Sole: Raportti: Exxon rahoitti kiistanalaisen tiedon levittämistä ilmastonmuutoksesta *Helsingin Sanomat*.  18.1.2007. Viitattu 13.8.2020.

Aiheesta muualla
----------------

* Union of Concerned Scientists verkkosivut
**Máret Ánne Sara** (s. 23. joulukuuta 1983 Koutokeino, Norja, *pohjoissaameksi* **Mikkol Ivvara Jovsseha Ivvara Máret Ánne**) on pohjoissaamelainen monialataiteilija ja kansalaisaktivisti, jonka lähtökohdat ovat poronhoidossa. Hänen suurin innoittajansa on Altajoen valjastamisen vastustajana tunnettu Niillas Somby, joka joutui räjähdysonnettomuuteen Maasin sillalla, menetti kätensä ja näkönsä toisesta silmästä ja joutui pakenemaan pitkiä terroristituomioita Kanadaan alkuperäiskansojen keskuuteen.

Sara on pitänyt porosaamelaisuudesta kumpuavia taidenäyttelyitä vuodesta 2006 alkaen. Hänen poronkalloaiheisia, mutta myös muita kokeellisia, huomiota herättäviä ja kantaa ottavia näyttelyitään on ollut muun muassa Kasselissa ja sittemmin Norjan kansallisgalleriassa. Hän osallistui Venetsian biennaalin pohjoismaisen paviljongin näyttelyyn vuonna 2022 yhtenä kolmesta saamelaistaiteilijasta.

Sara on ollut perustamassa Dáiddadállu-taiteilijakollektiivia Koutokeinoon. Hän on myös kirjoittanut fiktiivisen lastenromaanin *Ilmmiid gaskkas*, josta sai Pohjoismaiden neuvoston lasten ja nuorten kirjallisuuspalkinnon vuonna 2014.

Lähteet
-------

1. ↑  Máret Ánne Sara *Store norske leksikon*.  21.4.2023. Viitattu 26.5.2023 (norjaksi).
2. ↑  K2, J2: Máret Ánne Sara ja Niillas Somby *Yle Areena*.  19.5.2023. Viitattu 22.5.2023.
3. 1 2  Máret Ánne Sara. Viitattu 22.5.2023 (englanniksi).


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Norja
* Saksa
* Yhdysvallat

 |

 |
**Anne Ryan Haney** (syntyjään **Thomas**; 4. maaliskuuta 1934 – 26. toukokuuta 2001) oli yhdysvaltalainen teatteri- ja elokuvanäyttelijä. Hän on ehkä parhaiten tunnettu rooleistaan sosiaalityöntekijä rouva Sellnerinä elokuvassa *Mrs. Doubtfire – Isä sisäkkönä* (1993) ja Greta-sihteerinä elokuvassa *Valehtelija, valehtelija* (1997).

Haney oli syntynyt Memphisissä, Tennesseessä. Hän oli naimisissa televisiojohtaja John Haneyn kanssa, jonka hän tapasi opiskellessaan North Carolinan yliopistossa näyttelemistä. 1970-luvulla Haney alkoi esiintyä paikallisissa teattereissa ja mainoksissa. Hänen uransa alkoi 1970-luvun lopussa. Miehensä kuoleman jälkeen vuonna 1980 hän muutti tyttärensä kanssa Etelä-Kaliforniaan, missä hän jatkoi näyttelijän uransa. Haney oli näyttelijä Robert Reedin läheinen ystävä. Reedin sairastuttua paksusuolensyöpään hän ei laskenut sairauden loppuvaiheessa vierailulle muita kuin tyttärensä sekä Anne Haneyn.

Haney kuoli sydämen vajaatoimintaan 67-vuotiaana 26. toukokuuta 2001. Hän ehti uransa aikana esiintyä noin 50 elokuvassa ja televisio-ohjelmassa 1980- ja 1990-luvuilla.

Lähteet
-------

1. 1 2 3  Oliver, Myrna: Anne Haney; Actress *Los Angeles Times*.  7.6.2001. Viitattu 03.04.2018 (englanniksi).
2. 1 2  Montgomery, Marvin: Anne Haney Actress Anne Hane ... *The Washington Post*.  9.6.2001. Viitattu 03.04.2018 (englanniksi).
3. ↑  Galloway, Doug: Anne Haney *Variety*.  4.6.2001. Viitattu 03.04.2018 (englanniksi).
4. ↑  Gliatto, Tom: An Actor's Last Wish *PEOPLE.com*.  25.5.1992. Viitattu 03.04.2018 (englanniksi).

Aiheesta muualla
----------------

* Find A Grave Memorial: Anne Haney (englanniksi)
* Anne Haney Internet Movie Databasessa. (englanniksi)
* TV Guide: Anne Haney List of Movies and TV Shows (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Yhdysvallat

 |

 |
**Union pour un Mouvement Populaire** (**UMP**, suom. Kansanliikkeen Unioni.) (alk. *Union pour la Majorité Présidentielle*, suom. *Presidenttienemmistön Unioni*) oli ranskalainen keskusta-oikeistolainen puolue, joka perustettiin vuonna 2002 tukemaan Jacques Chiracia presidentinvaaleissa. UMP:n muodostivat Rassemblement pour la République, Démocratie Libérale, suuri osa Ranskan demokratian unionista, Parti radical ja Parti populaire pour la démocratie française. UMP:llä oli noin 300 000 jäsentä. Puolue muuttui Les Républicains -nimiseksi puolueeksi toukokuussa 2015.

Historia
--------

Puolue tuki pääasiassa Chiracia, mutta osoitti myös riippumattomuutta. Chiracin ja Jean-Pierre Raffarinin hallituksen epäsuosio sai suuren osa sen jäsenistä kannattamaan Chiracin kilpailija Nicolas Sarkozya. Puolue on myös vastustanut Turkin EU-jäsenyyttä, mitä Chirac ilmoitti kannattavansa.

UMP:n ensimmäinen johtaja Alain Juppé, Chiracin läheinen kumppani, erosi 15. heinäkuuta 2004 tultuaan tuomituksi korruptiosta Pariisin alueella. 29. marraskuuta 2004 Nicolas Sarkozy ilmoitti eroavansa valtiovarainministerin tehtävistä ja ottavansa puolueen johdon. Sarkozy voitti vuoden 2007 presidentinvaalit UMP:n ehdokkaana. Suurin osa puolueesta tuki häntä, mutta merkittäviä poikkeuksia olivat presidentti Chirac, pääministeri Dominique de Villepin, puolustusministeri Michèle Alliot-Marie ja kansalliskokouksen puhemies Jean-Louis Debre.

Lähteet
-------

1. 1 2  Parties and Elections in Europe (englanniksi)
2. 1 2  Lichfield, John: French right in turmoil as Chirac threatens to challenge Sarkozy  12.1.2007. The Independent.  Arkistoitu 30.9.2007. Viitattu 28.3.2011. (englanniksi)
3. ↑  France's UMP party changes name to The Republicans, boosting Sarkozy

Aiheesta muualla
----------------

* Les Républicains (ranskaksi)
**Márcia Condessa** (28. syyskuuta 1915 Monção – 1. heinäkuuta 2006) oli portugalilainen fadolaulaja.

Condessa muutti Lissaboniin työn perässä, koska hänellä ei ollut varaa opiskeluun. Hän lauloi alun perin Bica-ravintolassa. Vuonna 1938 *Canção do Sul* -lehti järjesti kevätkilpailun, jossa Condessa voitti ensipalkinnon. Hän aloitti esiintymisen lukuisissa fadotaloissa ja näytöksissä, kunnes avasi 38-vuotiaana oman Márcia Condessa -ravintolansa. Siellä esiintyivät Condessan itsensä lisäksi muiden muassa Celeste Rodrigues, Alcindo Carvalho, Teresa Nunes, Alfredo Marceneiro, Fernando Farinha ja Beatriz da Conceição.

Condessa jäi eläkkeelle laulajanuraltaan 1970-luvun puolessavälissä. Hänen ravintolansa ylläpitämistä jatkettiin samalla nimellä, kunnes se lakkasi 1990-luvulla toimimasta fadoesityspaikkana ja keskittyi pelkkään ravintolatoimintaan nimellä O Púcaro. Condessa esiintyi urallaan myös ulkomailla, kuten Brasiliassa ja Marokossa. Ainoan CD-julkaisunsa hän teki *Fados do Fado* -kokoelmaan. Siinä julkaistiin neljä laulajan Alvorada-yhtiölle vuonna 1962 äänittämää kappaletta: "Embuçado", "Fado menor (quadras soltas)", "Canção do Mar" and "Fado das Caravelas". Condessa kuoli 90-vuotiaana ja tuli haudatuksi synnyinpaikkaansa Monçãoon.

Lähteet
-------

1. 1 2 3  Márcia Condessa Museu do Fado, viitattu 12.4.2023
**Anne-Kaarina Elise Haila** (29. joulukuuta 1953 Helsinki – 21. syyskuuta 2019 Helsinki) oli suomalainen akatemiaprofessori, joka tutki kaupungistumista. Hän oli kansainvälisesti suuntautunut tutkija, jonka kohteena olivat kiinteistömarkkinat, kaupunkisuunnittelu ja asuntopolitiikka.

Haila kirjoitti ylioppilaaksi Pohjois-Tapiolan yhteiskoulussa Espoossa 1972 ja valmistui Teknillisestä korkeakoulusta ensin diplomi-insinööriksi 1981, tekniikan lisensiaatiksi 1987 ja tekniikan tohtoriksi 1990. Hän opiskeli Teknillisessä korkeakoulussa maanmittausinsinööriksi ja suoritti samanaikaisesti opintoja Helsingin yliopiston valtiotieteellisessä tiedekunnassa. Vierailevana tutkijana hän toimi Münsterin yliopistossa Saksassa 1979–1980, New Yorkin kaupunginyliopistossa 1985–1986 ja Los Angelesissa sijaitsevassa Kalifornian yliopistossa 1993–1994. Haila väitteli tekniikan tohtoriksi samanaikaisesti silloisen miehensä Uskali Mäen kanssa (eronnut 1992), josta myös tuli sittemmin akatemiaprofessori.

Työurallaan Haila toimi myös opettajana Singaporen kansallisessa yliopistossa 1994–1996 ja tutkijana Kööpenhaminassa Pohjoismaisessa Aasian tutkimuksen instituutissa 1996–1997. Ensimmäinen professorinimitys oli Norjan maatalousyliopistoon, jossa hän työskenteli 1997–1998. Helsingin yliopiston sosiaalipolitiikan, erityisesti kaupunkitutkimuksen professoriksi Haila nimitettiin 1998 ja akatemiaprofessorina Helsingin yliopiston valtiotieteellisessä tiedekunnassa hän aloitti vuoden 2019 alussa.

Haila kirjoitti useita artikkeleita kiinteistömarkkinoista, kaupunkisuunnittelusta ja kaupunkiteoriasta kansainvälisiin tieteellisiin aikakausjulkaisuihin ja kokoomateoksiin. Kirjoittamassaan teoksessa *Urban land rent* (2016) hän osoitti maankoron Singaporen valtion taloudelliseksi perustaksi. Julkaisu sai aikaan laajan kansainvälisen keskustelun ja kirja päätyi Harvardin yliopiston ja Oxfordin yliopiston tutkintovaatimuksiin.

Lähteet
-------

1. 1 2 3 4 5 6  Kivinen, Markku & Rahkonen, Keijo: Kaupungistumisen tutkijan ainutlaatuinen työ jäi kesken. (Muistokirjoitus) *Helsingin Sanomat*, 2.10.2019, nro 266, s. B 13. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 6.10.2019.
2. 1 2  Ellonen, Leena (toim.): *Suomen professorit Finlands professorer 1640–2007*, s. 140. Helsinki: Professoriliitto, 2008. ISBN 978-952-99281-1-8.
3. 1 2 3 4  Pajala, Lasse & Lagerbohm, John (toim.): *Kuka kukin on: henkilötietoja nykypolven suomalaisista 2011*, s. 156. Helsinki: Otava, 2011. ISBN 978-951-1-24712-8.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Suomi (KANTO)
* Yhdysvallat
* Alankomaat

 |
|  |
| Tieteilijät | 
* Google Scholar
* ORCID
* Scopus

 |
|  |
| Muut | 
* IdRef

 |

 |
**WHS Teatteri Union** on riippumaton suomalainen elokuvateatteri Helsingin Kruununhaassa. Unionissa esitetään niin klassikkoja, uusia elokuvia kuin harvinaisuuksiakin. Elokuvien lisäksi ohjelmistoon kuuluu visuaalista näyttämötaidetta, kinokonsertteja sekä sanatonta teatteria.

Teatterin on perustanut WHS Teatteriryhmä vuonna 2014. WHS on nykysirkustaustainen taidetuotantoyhdistys, jonka tuotannot vaihtelevat sirkuksesta, teatteriin, kuvataiteeseen ja kokeelliseen elokuvaan. Yhdistyksen ovat perustaneet Kalle Nio, Anne Jämsä ja Ville Walo. WHS sai vuonna 2015 Taiteen valtionpalkinnon Teatteri Unionin perustamisesta. Vuonna 2014 WHS sai Helsingin Kulttuuriteko palkinnon WHS Teatteri Unionin perustamisesta. Ryhmän jäsen, aiemmin sirkustaiteilijana palkittu Ville Walo, sai kesäkuussa 2018 Sodankylä-palkinnon omaleimaisen elokuvaohjelmiston luojana.

Samassa tilassa on toiminut elokuvateatteri vuodesta 1924 alkaen. Alkuun teatterin nimi oli Union, sittemmin Regina ja Unika. Vuonna 1968 teatteri siirtyi Kamraksen elokuvasuvun hallintaan, ja se sai nimen Alfaromeo. Vuonna 1988 teatteri nimettiin New Yorkiksi. Muutaman vuoden tilassa toimivat myös teatteri ja jazzklubi, ennen kuin talo meni remonttiin. Ennen WHS Teatteri Unionia tila toimi työmiesten taukotilana.

Lähteet
-------

1. 1 2  Juntti, Maija-Liisa: Sodankylä-palkinto jaettiin elokuvateatteri-isäntä Ville Walolle *Yle.fi, uutiset*.  15.6.2018. Viitattu 15.6.2018.
2. 1 2 3 4  Kallionpää, Katri: Jazz löysi tiensä entiseen pornoleffateatteriin, jonka baaritiskilläkin on oma tarinansa *Helsingin Sanomat*.  1.2.2020. Viitattu 22.1.2021.
3. ↑  Koskimies, Sini: Todellisuuden manipuloija *Suomen Kulttuurirahasto*.  Arkistoitu 15.6.2018. Viitattu 15.6.2018.
4. ↑  Elokuvateatterikuvia: Elokuvateattereita: New York – entinen elokuvateatteri *Elokuvateattereita*.  perjantai 23. elokuuta 2013. Viitattu 20.1.2019.

Aiheesta muualla
----------------

* Viralliset kotisivut
* Stadissa: WHS Teatteri Union
**Vipunosto** on lihaskuntoharjoite, jonka tavallisimmassa suoritustavassa käsi ja käsivarsi liikkuvat kaaressa sivuille ja kyynärpäätä pidetään koko ajan samassa kulmassa. Vipunostot harjoittavat hartiaseudun lihaksia ja eritoten olkapään keskilohkoa. Vipunostoissa käytetään vähemmän painoja, kuin samoille lihasryhmille käytettävässä työntöliikkeessä eli pystypunnerruksessa.

Vipunostoilla ei voi harjoittaa täyspainoisesti koko hartiaseutua, vaan myös muita liikkeitä on syytä tehdä.

Liikkeen suorittaminen
----------------------

Liike suoritetaan tavallisesti käsipainolla, mutta liikettä voi tehdä myös kahvakuulalla tai alataljassa. Myös vastuskuminauhaa voi käyttää.

Vipunosto sivulle käsipainolla.
### Sivuvipunosto

Sivuvipunosto vaikuttaa kolmipäiseen hartialihakseen eli olkalihakseen. Liikkeen aloitusasennossa painoja pidetään käsissä vartalon sivuilla. Käsivarret ovat joko suorana tai hieman koukussa, jolloin liike ei rasita niin paljoa lihaksia ja on helpompi tehdä. Kädet nostetaan aloitusasennosta mahdollisimman suoraksi sivuille, jolloin muodostetaan T-kirjain. Yksi toisto on valmis, kun kädet lasketaan takaisin aloitusasentoon. Liikkeen voi tehdä myös yksikätisesti, jolloin toisella kädellä voidaan ottaa jostakin tukea tasapainon säilyttämiseksi.

### Etuvipunosto

Etuvipunosto kohdistaa harjoituksen etuolkapäihin. Liikkeen aloitusasento on muuten samanlainen kun sivuvipunostoissakin, mutta kädet ovat vartalon edessä. Liike jatkuu siten, että kättä nostetaan suoraan ylös eteenpäin olkapään korkeudelle, jonka jälkeen se lasketaan takaisin aloitusasentoon.

Vipunosto selällään käsipainoilla.
### Vipunosto selällään

Vipunosto selällään rasittaa rintalihaksia, hauiksia ja olkalihasta. Liike tehdään penkillä selällään maaten kädet suorina tai vähän koukussa. Kädet nostetaan alkuasennosta suoraan ylöspäin, ja siitä ne lasketaan takaisin alkuasentoon. Liike voidaan tehdä käsipainoin tai esimerkiksi kahdella alataljalla. Käsien on syytä olla aloitusasennossa hartioiden korkeudella.

Lähteet
-------

1. 1 2  Aamulehti: Sannan kuntokoulu: Tällä liikkeellä saa jykevyyttä hartioihin *Aamulehti*.  29.11.2015. Viitattu 19.9.2022.
2. ↑  Viivi Kuja-Kyyny Jäsenpalvelukoordinaattoripuh Lähetä sähköpostia: Kuntokuu-jumppavideo osa 12 – Vipunosto kuminauhalla *www.paralympia.fi*. Viitattu 19.9.2022.
3. ↑   *exrx.net*. Viitattu 08.12.2013. (englanniksi)
4. ↑   *exrx.net*. Viitattu 08.12.2013. (englanniksi)
5. ↑   *exrx.net*. Viitattu 08.12.2013. (englanniksi)
**Georg Jägerroos** (4. toukokuuta 1901 Viipuri – 4. marraskuuta 1956 Helsinki) oli suomalainen arkkitehti joka suunnitteli useita rakennuksia OTK:lle.

Georg Jägerroos pääsi ylioppilaaksi 1920 ja hän valmistui arkkitehdiksi Teknillisestä korkeakoulusta 1925. Aropaltio perusti oman arkkitehtitoimiston 1945. Hän oli harjoittelijana Uno Ullbergin arkkitehtitoimistossa Viipurissa ja Armas Lindgrenin ja Väinö Vähäkallion arkkitehtitoimistoissa Helsingissä. Jägerroos oli työssä vuodesta 1924 Kulutusosuuskuntien Keskusliiton (KK) rakennusosastolla ja hän toimi osaston johtajana vuodesta 1928 aina sotien jälkeisiin vuosiin. Jägerroos osallistui 1920- ja 1930-luvuilla useisiin arkktehtuurikilpailuihin usein yhdessä arkkitehti Arne Helanderin kanssa. Jägerroos yhdisti töissään klasissismin piirteitä funktionalismiin käyttäen rakennusten julkisivuissa graniittia ja terastirappausta jossa laastin pintaa elävöitetään värillisellä kiviaineksella.

Jägerroosin suunnittelutöitä
----------------------------

Kirjan talo, 1935, Helsinki.
* As. Oy Hämeentie 33, Helsinki 1933, tilaaja vakuutuskonserni Kansa-yhtymä

* OTK:n pääkonttori, Hämeentie, Helsinki 1933 (yhdessä Väinö Vähäkallion ja Antero Pernajan kanssa)
* OTK:n Helsingin mylly
* OTK:n Katajanokan varasto, Helsinki
* Voiman talo, Tampere 1937
* OTK:n mylly ja keskusvarasto, Viipuri
* Kuusankosken kaupungintalo
* Kuusankosken kansakoulu
* Osuusliike Ahjon liiketalo, Hyvinkää 1935
* Kirjan talo, Kirjatyöntekijänkatu 10, Helsinki 1935
* Eliel Saarisen suunnitteleman Kotkan työväentalon sodanaikaisten pommitusvaurioiden korjauksen suunnittelu
* Topeliuksenkatu 3, Töölö, Helsinki
* Nihattulan koulu, Hattula 1952

Lähteet
-------

1. 1 2  Arkkitehtuurimuseon arkkitehtiesittely : Georg Jägerroos (Arkistoitu – Internet Archive)
2. ↑  Helsingin Julkisivurappaus Oy : Rappausmenetelmät
3. ↑  Kuvia Hyvinkäältä : Hyvinkään Ykköskortteli
**Olympic Australis** on vuonna 1956 löytynyt maailman suurin ja kallein opaali. Se löydettiin Eight Milen opaalilouhoksesta Coober Pedysta, Etelä-Australiasta.

Kaivostyöntekijä joka löysi opaalin, kertoo löytäneensä sen 10 metrin syvyydestä. Kunnioituksena olympialaisille jotka pidettiin samaan aikaan Melbournessa, kivi nimitettiin Olympic Australisiksi.

Tämä hyvin epätyypillinen opaali on 99 % jalo-opaalia, ja loput 1 % kivestä on ympäröivää kiviainesta ja maata. Opaalin paino on 17 000 karaattia (3 450 grammaa); se on 280 mm pitkä, 120 mm korkea ja 115 mm leveä. Se on arvioitu 2,5 miljoonan Australian dollarin arvoiseksi.

Kiven puhtauden vuoksi on laskettu että siitä voitaisiin leikata yhteensä 7 000 karaattia jalokiveä. Kuitenkin kiven ainutlaatuisuuden vuoksi opaali on päätetty säilyttää sellaisenaan.

Olympic Australisista on kirjoitettu artikkeleita ympäri maailman, ja se on ollut esillä useissa Australiaan liittyvissä näyttelyissä.

Opaalia säilytetään erityisessä suojaholvissa Altmann & Cherny's showroomissa, Melbournessa, ja sitä voi käydä vapaasti katselemassa museon aukioloaikoina.

Katso myös
----------

* Opaali

Aiheesta muualla
----------------

* Olympic Australisin kuva

Lähteet
-------

1. 1 2 3 4 5 6  Olympic Australis (Arkistoitu – Internet Archive)
**Máleme** (kreik. Μάλεμε) on Kreikan kylä, joka sijaitsee Kreetan saarella. Se kuuluu hallinnollisesti Plataniáksen kuntaan, Chanián alueyksikköön ja Kreetan alueeseen. Kylä muodostaa oman kyläyhdyskuntansa (Τοπική Κοινότητα Μάλεμε, *Topikí Koinótita Máleme*). Kylän väkiluku on 710 (vuonna 2011).

Máleme sijaitsee Kreetan luoteisosassa saaren pohjoisrannikolla noin 16 kilometriä Chanián kaupungista ja noin kaksi kilometriä Plataniáksen kylästä länteen. Kylän läheltä Kafkalésista on löydetty minolaisaikainen tholos-hauta, joka on peräisin myöhäisminolaiselta jälkipalatsikaudelta (noin 1425–1170 eaa.). Varhaisin tunnettu viittaus kylään on vuodelta 1577.

Máleme oli merkittävässä roolissa Kreetan taistelussa vuonna 1941, sillä kylässä sijaitsee pieni brittien hieman ennen sotaa rakentama lentokenttä. Taistelussa saksalaiset laskivat kylään suuren määrän laskuvarjojoukkoja, joista monet surmattiin. Tätä perua Málemessa sijaitsee suuri saksalainen sotilashautausmaa, johon on haudattu paljon vuosina 1941–1945 saarella kuolleita saksalaisia sotilaita.

Nykyisin Máleme on yksi Chanián länsipuolisen rannikon lukuisista turistikohteista. Kylän kirkko on omistettu Pyhälle Antoniokselle (*Ágios Antónios*).

|  |  |
| --- | --- |
| Minolainen tholos-hauta Málemen lähellä. | Málemen saksalainen sotilashautausmaa. |

Lähteet
-------

1. 1 2  Απογραφή Πληθυσμού – Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 25.12.2013. Viitattu 1.9.2014. (kreikaksi)
2. 1 2 3  Maleme *Explore Crete*. Viitattu 26.10.2015. (englanniksi)
3. ↑  Minoan Tholos Tomb in Maleme *Crete Tournet*. Viitattu 26.10.2015. (englanniksi)

Aiheesta muualla
----------------

* Kuvia tai muita tiedostoja aiheesta **Máleme** Wikimedia Commonsissa

* Maleme. Kylän turismisivusto. (englanniksi)
Camerata Barilochen jäseniä
**Camerata Bariloche** on argentiinalainen kamariorkesteri.

Camerata Bariloche perustettiin 17. syyskuuta 1967. Se on siitä lähtien esiintynyt pitkin Argentiinaa ja eri puolilla maailmaa. Sen esiintymispaikkoja ovat olleet muiden muassa Teatro Colón (Buenos Aires), Carnegie Hall (New York), Tšaikovski-konserttisali (Moskova), Musikverein (Wien), Komische Oper Berlin, Salle Pleyel (Pariisi), Salzburgin musiikkijuhlat, NHK-sali (Tokio), India International Centre (New Delhi) ja Sala São Paulo. Camerata Barilochen alkuperäisenä johtajana toimi vuoteen 1970 saakka Alberto Lysy. Häntä seurasivat Rubén González (1971–1974), Elías Khayat (1975–1992) ja Fernando Hasaj (1993–2010). Vuonna 2011 konserttimestariksi ja musiikilliseksi johtajaksi tuli Freddy Valera Montero. Camerata Barilochen kanssa esiintyneisiin muusikkoihin ovat kuuluneet muiden muassa Astor Piazzolla, Gerardo Gandini, Ljerko Spiller, Yehudi Menuhin, János Starker, Karl Richter, Nicolas Chumachenco, Maksim Vengerov, Jean-Pierre Rampal, Vadim Repin, Cho-liang Lin, Jean-Yves Thibaudet, Frederica von Stade, Mstislav Rostropovitš ja Martha Argerich.

Camerata Bariloche on laajoja yleisöjä puoleensa vetäneiden esiintymisten lisäksi tehnyt levytyksiä. Se on lisäksi soittanut elokuvissa *Argentinísima* (1972), *El canto cuenta su historia* (1976), *El hombre olvidado* (1981), *Un lugar en el mundo* (1991), *Vidas privadas* (2001) ja *Manuel de Falla, músico de dos mundos* (2006). Camerata Bariloche sai Konex-palkinnon vuonna 1999 sekä platinaiset Konex-palkinnot vuosina 1989 ja 2009.

Lähteet
-------

1. 1 2 3 4  Camerata Bariloche Fundación Konex, viitattu 29.1.2023
2. 1 2 3  About Us Camerata Bariloche, viitattu 29.1.2023
3. ↑  Vidas privadas Mar del Plata International Film Festival, viitattu 29.1.2023
**Georg Nikolai Höij** (22. syyskuuta 1885 Porin maalaiskunta – 13. maaliskuuta 1951 Lauritsala) oli suomalainen yritysjohtaja, joka sai teollisuusneuvoksen arvonimen.

Höij'n vanhemmat olivat ahtaaja, lautatarhan esimies Per Höij ja Krist Jansson ja puoliso vuodesta 1914 Saima Adolfina Saastamoinen. Höij perehtyi puutavara-alaan käytännössä, työskennellen useissa eri yrityksissä ja tehtävissä. Vuorineuvos Jacob von Julinin ja tämän pojan Jacob von Julinin johtaman Kaukaan Tehtaan omistamalla Kaukaan sahalla Lauritsalassa hän työskenteli kuitenkin pitkään, saatuaan sen isännöitsijänä johtoonsa vuonna 1922.

Saha oli maan suurimpia ja Höij kehitti sitä tarmokkaasti. Hän johti sahaa lähes kolmekymmentä vuotta, mutta toimi yhtiössä samalla muissakin tehtävissä. Höij oli aikanaan Suomen kokeneimpia ja tunnetuimpia puutavara-alan asiantuntijoita, joka osallistui monin eri tavoin alan kehittämiseen. Hän vaikutti samalla myös paitsi Kaukaan Tehtaan hankinta- ja kuljetusjärjestelyihin, myös laajemmin maa- ja meriliikenteen kehittämiseen Itä-Suomessa, kuten esimerkiksi ahtaukseen Uuraan satamassa. Teollisuusneuvoksen arvonimen Höij sai vuonna 1948.

Höij oli keskeisesti mukana myöskin siinä, että Lappeen kunnan Lauritsalan suunnan alueista muodostettiin erillinen Lauritsalan kauppala vuonna 1932. Hän toimi sittemmin sekä Lauritsalan kauppalanvaltuuston että -hallituksen jäsenenä ja osallistui laajemmin Lappeenrannan seudun kehittämiseen, koskien muun muassa Saimaan kanavan käyttöä.

Lähteet
-------

1. 1 2 3 4  Georg Höij *Biografiasampo*. Viitattu 9.1.2022.
2. ↑  Kuolleita. *Helsingin Sanomat*, 16.3.1951, s. 7.
**Georg Johan Maijdel**, myös **Maijdell** tai **Maidel** (1648 – 1709 Tallinna, haudattu 12. kesäkuuta 1709) oli suomalainen kenraali.

Maijdelin vanhemmat olivat majuri Otto Johan Maijdel ja Anna Maria von Offen. Hän tuli vänrikiksi Turun ratsurykmenttiin 1622, palveli Alankomaissa olleissa espanjalaisissa joukoissa 1655-1675 ja kunnostautui Ruotsiin palattuaan Skoonen sodassa. Vuonna 1686 hänestä tuli eversti ja Hämeen jalkaväkirykmentin komentaja. Katovuonna 1696 hän toimi Uudenmaan ja Hämeen läänin maaherrana. Maijdel korotetiin vapaaherraksi 1693 ja kenraalimajuriksi 1700. Suuren Pohjan sodan sytyttyä Maijdel johti suomalaisjoukot Riikaan ja kunnostautui toukokuussa 1700 Jungfernhofin taistelussa, kun saksilaiset lyötiin. Narvan taistelussa hän komensi yhtä vasemman siiven osastoa. Vuonna 1703 Maijdel ylennettiin kenraaliluutnantiksi ja lähetettiin Suomeen ylipäälliköksi karkottamaan venäläisiä Inkerinmaalta. Vuonna 1706 hän toimi Viipurin puolustuksen tukena venäläisiä piiritysjoukkoja vastaan. Kenraaliksi hänet ylennettiin samana vuonna, mutta erotettiin ylipäällikyydestä 1707 Georg Lybeckerin toiminnan seurauksena. Maijdel muutti tiluksilleen Viroon, missä kuoli, ennen kuin venäläiset valtasivat maan. 

Maijdelin ensimmäinen puoliso vuodesta 1680 oli Hedvig Helena von Taube (k. 1690) ja toinen laamanni, kreivi Fredrik Stenbockin leski Helena Creutz (k. 1730).

Lähteet
-------

* Ilmari Heikinheimo: *Suomen elämäkerrasto*. Helsinki: Werner Söderström Osakeyhtiö, 1955.  Sivut 488-489.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia

 |

 |
Georg Holtzendorff: *Derbyn kaupunginmuseo*. 1878 - 1888
**Georg Holtzendorff** oli saksalaissyntyinen taidemaalari, joka tuli kuuluisaksi Britanniassa 1800-luvun loppupuolella.

Georg Holtzendorff syntyi Saksin kuningaskunnassa ja muutti Englantiin Saksan–Ranskan sodan (1870–1871) pakolaisena. Hän oli erikoistunut maisemiin ja enkeleihin. Englannissa hän työskenteli Royal Crown Derbyn posliinitehtaalle.

Hän maalasi maisemia lähiseudulta, jotka posliinitehdas toteutti koristelautasten kuva-aiheina. Tunnetuin Holtzendorffin teos on Gladstonen jälkiruoka-astiasto. Derbyn Liberaalien työmiesten yhdistys tilasi sen lahjaksi pääministeri William Ewart Gladstonelle. Jokaisessa astiassa oli eri maisema Derbyshirestä. Holtzendorff maalasi niistä useimmat ja matkusteli ympäri Derbyshireä tekemässä luonnoksia maisemista.

Lähteet
-------

1. ↑  Margaret Sargeant: *Royal Crown Derby*, s. 28. Osprey Publishing, 2008. ISBN 9780747804437. Teoksen verkkoversio. [vanhentunut linkki]
2. ↑  Becket Street Art Fund


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* Europeana

 |

 |
**Joona-Ville Heinä** (s. 11. toukokuuta 1989) on suomalainen pika-aitajuoksija. Hän edustaa HIFK:ta ja häntä valmentaa Mikael Ylöstalo.

Heinä karsiutui välierissä alle 20-vuotiaiden EM-kilpailujen 110 metrin aitajuoksussa Hengelossa 2007. Hän sai pronssia alle 23-vuotiaiden PM-kilpailuissa 2010. Pariisin EM-hallikisoissa 2011 hän karsiutui alkuerissä. Heinä osallistui Helsingin EM-kilpailuissa 2012 110 metrin aitajuoksuun sijoittuen alkuerässään viidenneksi ja karsiutuen ajalla 14,21 kahden metrin vastatuuleen.

Heinä on edustanut Suomea aikuisten maaotteluissa vuodesta 2010 lähtien. Hän voitti hallimaaottelun 60 metrin aitajuoksun Tampereella 2011.

Heinä on saavuttanut Kalevan kisojen 110 metrin aitajuoksussa hopeaa 2011 ja 2013 sekä pronssia 2010 ja 2015. Hän voitti 60 metrin aitajuoksun sisäratojen Suomen-mestaruuden Helsingissä 2011 ja saavutti hopeaa 2014 ja 2015. Hän voitti 4 × 100 metrin viestijuoksun Suomen-mestaruuden 2009, 2011, 2012 ja 2015. 

Heinä juoksi 110 metrin aitajuoksun ennätyksensä 13,89 Jämsässä 2011. 60 metrin aitajuoksun hän on juossut hallissa parhaimmillaan 7,87 Tampereella 2011.

Lähteet
-------

1. 1 2 3 4 5  Joona-Ville Heinä Tilastopaja (vaatii kirjautumisen, maksullinen palvelu).
2. ↑  Heinä sai oppia kovassa kyydissä Yle Urheilu. Viitattu 1.7.2012.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**Badoumbé** (myös *Badumbé*) on kylä Kayesin alueen Bafoulabén piirin Oualian kunnassa Malissa. Se sijaitsee Bakoyejoen varrella 19 kilometriä Oualiasta itään. Kylässä on 1 100 asukasta (vuonna 2009).

Aikaisemmin Daramutuksi kutsuttu kylä on perustettu perimätiedon mukaan kaksisataa vuotta sitten. Sen nimi liittyy mandinkojen Sissoko-klaanien kohtauspaikkaan. Nykyään kylässä asuu myös Dakarin–Nigerin rautatien tuomia muita sukuja.

Gustave Borgnis-Desbordesin johtamat ranskalaiset rakensivat vuonna 1882 Badoumbéen linnoituksen osana Médinestä Nigerjoelle suuntautunutta Länsi-Sudanin valloitusta. Linnoitusketjun muut osat olivat Bafoulabé, Kita ja Bamako. Badoumbé oli myös Ylä-Senegalin alueeseen kuuluneen hallintopiirin keskus. Sen varuskunta lakkautettiin Koundianin tukulorilinnoituksen hävittämisen jälkeen vuonna 1889. Kayesista alkanut rautatietyömaa eteni Badoumbéen vuonna 1899.

Rautatien lisäksi Badoumbén kautta kulkee Toukoton ja Bafoulabén välinen maantie. Paikallisia elinkeinoja ovat maanviljely, karjanhoito, pienimuotoinen kaupankäynti ja käsityöammatit. Tärkeimmät viljelykasvit ovat durra, maissi, riisi, hirssi ja maapähkinä. Kotieläimiä ovat naudat, lampaat, vuohet ja aasit. Naiset harjoittavat puutarhaviljelyä. Nuoriso hakeutuu muualle kausitöihin tai pyrkii muuttamaan ulkomaille.

Kylässä on alakoulu, terveyskeskus, kolme myllyä ja moskeija. Vesihuolto käsittää vesijohdon ja kaksi käsikäyttöistä porakaivoa.

Paikallisia nähtävyyksiä ovat uhripaikkoina toimivat muinaiset asuinpaikat apinanleipäpuineen, ranskalaisen linnoituksen rauniot ja kaksi eurooppalaisten hautausmaata.

Lähteet
-------

1. ↑  4ème recensement général de la population et de l’habitat. Résultats définitifs, tome 0: Répertoire des villages *Instat*. Viitattu 3.6.2021.
2. 1 2 3  Étude d’impact environnemental et social le long du trace de la piste Badougou–Toukoto–Bafoulabe (Région de Kayes): Volet archéologique *World Bank*.  2010. Viitattu 3.6.2021.
3. ↑  Gatelet, Auguste Louis Charles: *Histoire de la conquête du Soudan français*, s. 40–41, 131, 143, 501. Paris: Berger-Levrault, 1901. Teoksen verkkoversio.
4. 1 2  Etudes d’avant-projet détaillé des travaux d'aménagement de 60 ha de périmètres irrigues villageois à Badoumbe dans le cercle de Bafoulabe *2iE*.  2015/2016. Viitattu 3.6.2021.
**Carl Fredrik Richter** (18. maaliskuuta 1782 Turku – 14. helmikuuta 1858 Turku) oli suomalainen virkamies, vuodesta 1836 todellinen valtioneuvos.

Carl Fredrik Richterin vanhemmat olivat nahkatehtailija Jaakko Kristian Richter ja Aurora Wegelius ja puoliso vuodesta 1812 Hedvig Margareta von Haartman, Gabriel Erik von Haartmanin tytär. Richter tuli ylioppilaaksi Turkuun 1796. Hän aloitti virkamiehenä Turun hovioikeudessa 1803, senaatin oikeusosaston jäsen hän oli 1820–1822 ja 1831–1834, kansliatoimikunnan päällikkö 1822–1831 ja 1834–1840. Turun hovioikeuden presidentti hän oli vuodesta 1840. Häntä on pidetty 1830-luvun lopulla senaatin vaikutusvaltaisimpana jäsenenä. Richter vihittiin Helsingin yliopiston lakitieteen kunniatohtoriksi 1840 ja hänet aateloitiin 1856, mutta hän ei hakenut pääsyä ritarihuoneeseen.

Lähteet
-------

1. 1 2 3  Blomstedt, Kaarlo, ym. (toim.): *Kansallinen elämäkerrasto, IV osa: Malmström, K. R.–R.*, s. 496–497. Porvoo: Werner Söderström Osakeyhtiö, 1932.
2. ↑  Otavan Iso tietosanakirja, Otava 1966, osa 7, palsta 470


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Uppslagsverket Finland
* Biografiasampo
* Ylioppilasmatrikkeli 1640–1852

 |

 |
Wigwam-ydinkokeen räjäytys, joka tehtiin 14.5.1955 Tyynellämerellä.
**Operaatio Wigwam** oli yhden ydinkokeen mittainen merellinen sotilasoperaatio. Tämän tehnee erityislaatuiseksi se, että toteuttaja oli Yhdysvaltain laivasto, sekä myös se: että ydinlaukaisu suoritettiin avomerellä ja pintaa paljon syvemmällä. Siihen osallistui 30 Yhdysvaltain laivaston alusta sekä 6 800 henkilöä. Ydinkoelataus räjäytettiin merialueella n. 800 km eli 500 mailia San Diegosta lounaiseen. 14. toukokuuta vuonna 1955 räjäytettiin *Mark 90* W7-tyypin, *Betty*-nimen saanut ydinräjähde.

Aseen tyyppi oli syvyyspommi. Sen tuhovoima oli 30 kT, aseen kehittäjä on Los Alamosin ydinlaboratorio LANL ja se mahdollisesti käytti kiihdytettyä fissiota. Tämä on perusteltavissa pommin klassista fissiopommia kevyemmällä kokoonpanolla eli konstruktiolla. Esimerkiksi raskas laivastohävittäjäkone F7F-3 Tigercat kykeni kantamaan, tämän arviolta 1 100 kg omamassaltaan olevan ydinsyvyyspommin.

Koelataus hinattiin laukaisukohteeseensa proomulla Tyynellämerellä. Pommiin oli vedetty yli 6 mailin eli lähes 10 km mittaiset kaapelit. Räjäytys toteutettiin 680 m eli 2 000 jalan/ft. syvyydessä. Räjäytyksen nimi oli sama kuin operaation eli Wigwam.

Itse testattu asetyyppi *Mark 90 Betty* oli käytössä vain varsin lyhyen ajan, sillä sen palvelusura käsitti vuodet 1955 - 1960. Kehittely tapahtui vuonna 1952.  Aktiivissa käytössä olleiden syvyyspommien ydinkärjen tuhovoima oli 5 - 10 kT. W7 -asetyyppiä eli ydinkärkeä käytettiin myös muissa sovellutuksissa, kuten taktisiin lyhyen kantaman ohjuksiin asennettuna sekä ilmatorjuntaohjuksissa.

Muuta erikoista oli se, että *USS Mount McKinley* oli toistamiseen johtoaluksena eli lippulaivana yhdysvaltalaisten suorittamassa ydinkokeessa. Operaatio Sandstone oli tämä edellinen (ko. alusta tarkoittaen) mainittu, mikä toteutettiin vuonna 1948.

Lähteet
-------

* 
* 
*

Aiheesta muualla
----------------

* (Arkistoitu – Internet Archive) (pdf-tiedosto)
* (Arkistoitu – Internet Archive)
* 

### Viitteet

1. ↑   Viitattu 5.7.2018.
2. ↑   Viitattu 5.7.2018.
3. ↑   Viitattu 5.7.2018.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.